text: Op die wijse. Met vreuchden willen wy singen
  Solaes wil ick hanteren
  Ende daer toe vrolijck sijn
  Ende blijdelijck houeren
  Met Iesus mijn minnekijn
  Waerom soo willen wy trueren
  Ten mach niet anders sijn
  Ten sal niet langher dueren
  
  Dat ick beducht sal sijn.
  In alle die werelt wijde
  En vinde ick niet soo goet
  Dat my mach maken blijde
  Dan Iesus mijn minneken soet
  Hier om wil ick my gheuen
  Hem te dienen tot alder tijt,
  Soo worde ick van herten verheuen,
  Ende eewelijck verblijt.
  Hy is een Heer der heeren
  Die schoonste die men vint
  Ick wil my tot hem keeren
  Want hy ons soo seere bemint
  Gheen hert en mach versinnen
  Die blijschap die hy heeft bereyt
  Den ghenen die hem beminnen
  Soo ons die schrifture dat seyt.
  Hy is een bloem gheheeten
  Seer suyuerlijck ende claer
  Hy is soo hooghe gheseten
  Al bouen der Enghelen schaer
  Gheboren tot onser baten
  Van eender Maghet claer
  Sijnen naem is bouen honich graten
  Wanneer sal ick aenschouwen
  Sijn ouer claer aenschijn
  Och mocht ick hem behouwen
  Al in dat herte mijn,
  Wat my mocht ouercomen
  En soude ick achten niet
  Waert so, het soude my vromen
  Soo en had ick gheen verdriet.
  O Godt wilt mijns ontfermen
  Door uwen naeme fijn,
  
  Ende wilt ons doch beschermen
  Al vander hellen pijn
  Ende wilt ons doch gheleyden
  Ende brenghen int eewich rijck
  Als wy van hier al scheyden
  Dat bidden wy alle ghelijck,   Amen.